AKC Nama

KM24 v Loki: Samokres in SAKE
2024-09-20 20:00 UTC
Primorska inštrumentalna zasedba Samokres in tržiška starošolska raperka SAKE bosta nastopila na tretjem koncertnem večeru turneje KM24.
Samokres je zasedba s Primorske preži za silovitimi gruvaškimi rifi, strelja kompaktne inštrumentalne krogle in se naslanja na prestopajoči ritem. Med ognjevitostjo si dovoli tudi kakšen ležernejši pretok, ki skokovit kvartet iz Mirna postavi na trdna tla z razgledom onkraj domačih meja.
SAKE je Sara Ilić, vsestranska, samouka umetnica iz Tržiča, na oder s širokimi koraki samozavestno stopi kot uglajena jezična Sake. Mehki beati jo ponesejo od Triglava pa do Vardarja. Na poti razpre kreativni krater ter iztisne zračno vročico slikovitih idej in premlevanj o preteklosti, jo spretno ujame in preusmeri neposredno v muziko.

Odprtje AKC Nama: Tomaž Hostnik + U$IŁ
2024-09-13 20:00
Za ustvarjalne in kritične ljudi. Za druženje in spoznavanje novega. Škofjeloški alter plac.
Redosled prvega dne:
Odprtje obeležujemo s cirkuškim druženjem ter večernim za marsikoga čudnim (a ne za nas!) koncertnim dvojčkom.
16.30 Cirkuško druženje
Otvoritev festivala Cirkus v mestu. Nekaj družbe zagotovo bo, cirkuških trikov morda še več.
20.00 Koncert
Prvi koncert v srednjem nadstropju Name. Od črnomeljskega ropotanja do suškega trubadurstva.
U$IŁ sestavljata bobnar Maksim Špelko in Janez Weiss s širokovratno električno kitaro. To je vse. Bend nima basista, klaviaturista ali vokalista. Minimalno inštrumentov, a obilo duše. Na našem najljubšem radiu so ju opisali kot drum’n’riff tandem, ki se zadržuje nekje v stonerskih, djentovskih in metalskih vodah.
Tomaž Hostnik je suški hribster, kantavtor, pripovedovalec, pesnik in vizualni umetnik, imetnik mnogih nagrad (zlata kanta, najboljše besedilo na Popevki, zmaga na Festivalu slovenskega šansa), a ni(h)č(e) ga ne opiše tako dobro kot ga je pred leti legendarni škofjeloški vagabund I. M., ki mu je podelil naziv največjega še živečega škofjeloškega umetnika.
